CELEX: 32020D0964
Language: lt
Date: 1593129600000
Title: Tarybos sprendimas (ES) 2020/964 2020 m. birželio 26 d. dėl pozicijos, kurios Europos Sąjungos vardu turi būti laikomasi Tarptautinės alyvuogių tarybos Narių taryboje dėl alyvuogių aliejui ir alyvuogių išspaudų aliejui taikomų prekybos standartų

6.7.2020   
               
               
                  LT
               
               
                  Europos Sąjungos oficialusis leidinys
               
               
                  L 214/3
               
            
         TARYBOS SPRENDIMAS (ES) 2020/964
         2020 m. birželio 26 d.
         dėl pozicijos, kurios Europos Sąjungos vardu turi būti laikomasi Tarptautinės alyvuogių tarybos Narių taryboje dėl alyvuogių aliejui ir alyvuogių išspaudų aliejui taikomų prekybos standartų
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     2016 m. lapkričio 18 d. Jungtinių Tautų būstinėje Niujorke Sąjungos vardu, laikantis Tarybos sprendimo (ES) 2016/1892 (1), pasirašytas 2015 m. Tarptautinis susitarimas dėl alyvuogių aliejaus ir valgomųjų alyvuogių (toliau – Susitarimas) su sąlyga, kad jis bus sudarytas vėliau. Susitarimas pagal jo 31 straipsnio 2 dalį laikinai įsigaliojo 2017 m. sausio 1 d.;
                  
               
                     (2)
                  
                  
                     Sąjunga Susitarimą sudarė 2019 m. gegužės 17 d. Tarybos sprendimu (ES) 2019/848 (2);
                  
               
                     (3)
                  
                  
                     pagal Susitarimo 7 straipsnio 1 dalį Tarptautinės alyvuogių tarybos Narių taryba (toliau – Narių taryba) priima sprendimus, kuriais iš dalies keičiami alyvuogių aliejui ir alyvuogių išspaudų aliejui taikomi prekybos standartai;
                  
               
                     (4)
                  
                  
                     per 2020 m. birželio 29 d.–liepos 3 d. vyksiančią 111-ąją sesiją Narių taryba ketina priimti sprendimus, kuriais iš dalies keičiami alyvuogių aliejui ir alyvuogių išspaudų aliejui taikomi prekybos standartai (toliau – iš dalies keičiantys sprendimai);
                  
               
                     (5)
                  
                  
                     tikslinga nustatyti poziciją, kurios turi būti laikomasi Narių taryboje Sąjungos vardu, nes iš dalies keičiantys sprendimai, kuriuos ketinama priimti, Sąjungai turės teisinę galią vykdant tarptautinę prekybą su kitomis Tarptautinės alyvuogių tarybos (TAT) narėmis ir galės stipriai paveikti Sąjungos teisės aktų turinį, konkrečiai – su alyvuogių aliejumi susijusius prekybos standartus, kuriuos Komisija priėmė pagal Europos Parlamento ir Tarybos reglamento (ES) Nr. 1308/2013 (3) 75 straipsnį;
                  
               
                     (6)
                  
                  
                     iš dalies keičiančiais sprendimais, kuriuos ketina priimti Narių taryba, bus įtrauktas su delta-7-stigmastenoliu susijęs sprendimų medis, taikytinas rafinuotam alyvuogių aliejui ir alyvuogių aliejui, gautam sumaišius rafinuotą alyvuogių aliejų ir gryną alyvuogių aliejų, ir peržiūrėtas vieno metodo pavadinimas, tikslumo ribos bei skaičiai ir chromatogramos. Iš dalies keičiančius sprendimus išsamiai apsvarstė Komisijos ir valstybių narių alyvuogių aliejaus sektoriaus mokslo ir technikos ekspertai. Iš dalies keičiantys sprendimai padės tarptautiniu mastu suderinti alyvuogių aliejaus standartus, ir jais bus nustatyta sistema, kurią taikant bus užtikrinta sąžininga konkurencija alyvuogių aliejaus produktų prekybos sektoriuje. Todėl iš dalies keičiantiems sprendimams turėtų būti pritarta. Taigi reikės iš dalies pakeisti Komisijos reglamentą (EEB) Nr. 2568/91 (4);
                  
               
                     (7)
                  
                  
                     jeigu iš dalies keičiančių sprendimų priėmimas per 111-ąją Narių tarybos sesiją bus atidėtas dėl to, kad kai kurios narės negalės jų patvirtinti, pozicijos remti iš dalies keičiančių sprendimų priėmimą Sąjungos vardu turėtų būti laikomasi ir taikant galimą Narių tarybos sprendimų priėmimo pasikeičiant korespondencija procedūrą pagal Susitarimo 10 straipsnio 6 dalį. Narių tarybos sprendimų priėmimo pasikeičiant korespondencija procedūra turėtų būti pradėta prieš 2020 m. lapkričio mėn. vyksiančią kitą eilinę Narių tarybos sesiją;
                  
               
                     (8)
                  
                  
                     siekiant apsaugoti Sąjungos interesus, jei pozicijai, kurios turi būti laikomasi Sąjungos vardu, gali turėti įtakos nauja mokslinė arba techninė informacija, pateikta prieš arba per 111-osios Narių tarybos sesiją, Sąjungos atstovams Narių taryboje turėtų būti leista paprašyti atidėti iš dalies keičiančių sprendimų priėmimą kitai sesijai,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija dėl alyvuogių aliejui ir alyvuogių išspaudų aliejui taikomų prekybos standartų, kurios Sąjungos vardu turi būti laikomasi Narių taryboje per jos 2020 m. birželio 29 d.–liepos 3 d. vyksiančią 111-ąją sesiją arba taikant Narių tarybos sprendimų priėmimo pasikeičiant korespondencija procedūrą, kuri turi būti pradėta prieš 2020 m. lapkričio mėn. vyksiančią kitą eilinę jos sesiją, yra remti Narių tarybos sprendimų, kuriais iš dalies keičiami alyvuogių aliejui ir alyvuogių išspaudų aliejui taikomi prekybos standartai, priėmimą (5).
         
         
            2 straipsnis
            Jei 1 straipsnyje nurodytai pozicijai gali turėti įtakos nauja mokslinė ar techninė informacija, pateikta prieš ar per 111-ąją Narių tarybos sesiją, Sąjunga prašo atidėti Narių tarybos sprendimų, kuriais iš dalies keičiami alyvuogių aliejui ir alyvuogių išspaudų aliejui taikomi prekybos standartai, priėmimą tol, kol remiantis naująja informacija bus nustatyta Sąjungos pozicija.
         
         
            3 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2020 m. birželio 26 d.
            
               
                  Tarybos vardu
               
               
                  Pirmininkė
               
               A. METELKO-ZGOMBIĆ
            
         
         
            (1)  2016 m. spalio 10 d. Tarybos sprendimas (ES) 2016/1892 dėl 2015 m. Tarptautinio susitarimo dėl alyvuogių aliejaus ir valgomųjų alyvuogių pasirašymo Europos Sąjungos vardu ir jo laikino taikymo (OL L 293, 2016 10 28, p. 2).
         
            (2)  2019 m. gegužės 17 d. Tarybos sprendimas (ES) 2019/848 dėl 2015 m. Tarptautinio susitarimo dėl alyvuogių aliejaus ir valgomųjų alyvuogių sudarymo Europos Sąjungos vardu (OL L 139, 2019 5 27, p. 1).
         
            (3)  2013 m. gruodžio 17 d. Europos Parlamento ir Tarybos reglamentas (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (OL L 347, 2013 12 20, p. 671).
         
            (4)  1991 m. liepos 11 d. Komisijos reglamentas (EEB) Nr. 2568/91 dėl maišyto alyvuogių aliejaus ir maišyto alyvuogių išspaudų aliejaus savybių ir dėl atitinkamų analizės metodų (OL L 248, 1991 9 5, p. 1).
         
            (5)  Žr. dokumentą 8457/20 http://register.consilium.europa.eu.